作者：陈策
词牌/韵律：摸鱼儿

paragraphs: 倚危梯、酹春怀古，轻寒才转花信。
江城望极多愁思，前事恼人方寸。
湖海兴。
算合付元龙，举白浇谈吻。
凭高试问。
问旧日王郎，依刘有地，何事赋幽愤。
沙头路，休记家山远近。
宾鸿一去无信。
沧波渺渺空归梦，门外北风凄紧。
乌帽整。
便做得功名，难绿星星鬓。
敲吟为稳。
又白鹭飞来，垂杨自舞，谁与寄离恨。